Sospechaba, d’alguna manera, que documentar les sos memories yera importante, porque significaba dar voz a quien nunca la tuviera, pero en realidá inoraba hasta qué puntu esto facía falta p’averase a la historia del mundu rural y, sobre too, a la historia invisibilizada de les muyeres del campu.
#000008
En principiu, porque escuchándoles a toes, y ensin tropezar coles torgues de teoríes a veces difíciles de dixerir, entiéndese perfeutamente la necesidá y la razón de ser del movimientu feminista. Nun llinguaxe claru y acertáu, serenu a la mesma vez, estes paisanes cuestionen los privilexos de los homes de los que nunca elles disfrutaron y fain balance de lo que sinificó ser muyer. “Dígote una cosa —diz Josefa García Aparicio, de La Mortera—, yo ahora, anque tuviera venti años, nun me casaba. Sabiendo lo que séi, nun me casaba. Ganaría la vida, marcharía pa Francia a trabayar, pero nun me casaba porque polos homes nunca me diou cosa. La primera vez que me caséi fue mi madre, ya la otra fui yo porque él taba educáu ya tenía la casa. Pero a los homes cuánto nun hai qu’aguanta-ys, mio ñiña”.
#000011
Por últimu, los llingüistes, y los amantes y defensores de la llingua asturiana, tamién nos podemos nutrir d’estes histories, contaes nesi asturianu qu’apenes estes muyeres llegaron a saber que yera otru idioma, y qu’escondíen detrás de los soníos del castellanu cuando s’alcontraben en situaciones importantes.
#000013
Colos años, teo la seguridá de qu’estes histories van tener cada vez más valor. Imaxino que llegará’l momentu nel que les mios fíes, y les sos fíes y fíos si los tuvieren, agradecerán saber d’aú vienen y entender qu’au quiera que llegaren, o vayan llegar, tien que ver en parte coles lluches qu’entamaron xeneraciones antes les sos güeles, o les güeles de les sos güeles, pa que los que viniemos espués pudiéramos vivir meyor y nun mundu un poco más xustu. Espero, de verdá, que nun lo escaezan, confío en que la xente mozo siga cola llucha y deseo, más que nada, que sepan qu’estes muyeres que criaron a los qu’a elles y ellos los crio tamién esisten.
#000015
etiquetas8M8M feminismoactualidad_cabeceraAsturies feministaasturies feminista 8MDía de la MujerDía de la MuyerDía de las MujeresDía de les MuyeresFeminismofeminismosfeminismuigualdáIgualdadmedio ruralOcho de MarzoOcho de Marzu
#000016